
PROCEMIUM. 

^Febres  continuas,  quae  in  Insula  nostra  obser¬ 
vantur,  hac  dissertatione  generatim  respicere  in 
animo  erat.  Sed  me  ultra  limites  Dissertatio¬ 
nis  inauguralis  solitos  longe  vagasse  compertus, 
de  novo  modulari,  et  multa  rescindere  coactus 
sum.  Itaque  selectionem  feci ;  et  nunc,  pauca  de 
contagione,  et  de  febrium  contagiosarum  natura, 
et  therapeia  dicere,  mihi  solummodo  propono. 

Opusculum  hocce  duas  complectitur  partes : 
primam,  theoreticam  ;  secundam,  practicam.  In 
parte  theoretica,  opiniones  meas  a  rebus  factis  di¬ 
ducere  conatus  sum,  et  partem  practicam  saepe 
in  auxilium  vocavi  ;  sed  in  parte  practica  vix  se¬ 
mel  ad  speculationem  ullam  respexi,  persuasus 
theoriam  omnem,  in  febris  tractatione,  multo  plus 
mali  quam  boni  semper  attulisse  ;  et  argumenta 
mea  e  Libro  Naturae  et  observatione  clinica  om¬ 
nino  collegi. 

DE  CONTAGIONE. 

Contagio,  effluvium  tam  subtile,  ut  omnino  e 
sensibus  nostris  se  se  derobeat,  nec  arte  humana 
detegi  possit,  et  hinc  effectibus  suis  solummodo 
cognitum,  e  corporibus  febricitantibus  plerumque 
exhalari  videtur  ;  sed  originem  primam  ab  exha¬ 
lationum  animalium,  diu  in  loco  eodem  retento¬ 
rum,  decompositione  ducere  putatur. 

Contagionem,  a  cujus  operatione  febres  conti¬ 
nuae  in  hac  Insula  oriuntur,  unam  et  eandem  na¬ 
turam  habere,  et  morbi  speciem,  de  aegri  habitu, 
therapeiae  modo,  &c.  omnino  pendere,  rati  sunt 
haud  pauci.  Sed  quanquam  res  certa  sit,  febrem, 
ad  typhum  sub  initio  evidenter  proclivam,  vix  aut 
ne  vix  quidem,  si  bene  tractatur,  debilitatis  putre¬ 
dinisque  signa  ad  typhum  propria  unquam  osten¬ 
suram  esse ;  tamen,  an  Synochus  et  Typhus, 
unus  idemque  morbus  sint,  et  si  contagiones, 
quae  illas  inducunt,  eandem  compositionem  spe¬ 
cificam  habeant,  dubito.  Nam,  quanquam  a  priore 
verisimile  sit,  materiam  morbiferam  corpori  appli¬ 
catam,  febrem  Synochum,  quum  constitutio  bona, 
et  vires  ad  morbum  resistendum  sufficiant,  sed 
typhum,  quum  corporis  habitus  minus  sanus,  et 
debilis  sit,  nec  vires  contra  morbum  reagere  pos¬ 
sint,  inducturam  esse  ;  et  quanquam  in  hujus 

opinionis  confirmatione,  febris,  quum  ad  Bacchum 
addictos  aggreditur,  naturam  typhoideam,  et  pu¬ 
tredinis  signa  ostendere  plerumque  observatur : 
vel  si  febris  contagiosa,  hominem,  vita  regulari, 
sed  constitutione  aliquo  modo  labefacta,  aggredi¬ 
tur,  debilitatis  indicia  plerumque  assumit.  Ta¬ 
men  in  contrarium  ;  homines  multi  constitutio¬ 
nis  bonae  et  validissimae,  a  febre  typho,  quae  ce¬ 
leriter  debilitatis,  et  putredinis  signa  assumpsit, 
corripi  observati  sunt.  Praeterea  Typhus  indies 
epidemica  in  populum  grassari,  et  omnia  homi¬ 
num  genera  aggredi  observatur. 

His  rebus  utrinque  perpensis,  mihi  fert  ani¬ 
mus  credere,  miasmata  vel  effluvia  contagiosa, 
quae  typhum  et  synochum  producunt,  naturam 
specificam  diversam  habere,  vel  saltem  contagio¬ 
nem  gradibus  virulentiae  diversis  praeditam  esse  ; 
sed  tamen  actionem  illorum  non  tantum  opposi¬ 
tam,  quin  quod  ad  aegri  habitum  et  corporis  vires, 
&c.  rebus  aliter  atque  aliter  se  habentibus,  conta¬ 
gionis  applicationem,  quae  typhum  saepissime  in¬ 
ducit,  aliquando  synochum  excitare  posse,  et  vi¬ 
ce  versa. 

Sic,  quando  typhus  epidemica  vagatur,  omnes 
qui  causis  praedisponentibus,  veluti  victui  pravo 
parcoque,  frigori,  coelo  humido,  aliisque  causis  de¬ 
bilitantibus,  pariter  obnoxii  fuere,  et  etiam  multi 
qui  firma  valetudine  gaudent,  propter  contagionis 
virulentiam,  a  typho  corripiuntur  ;  sed  paulo 

post,  quum  res  ad  vitam  necessariae  plenius  distri¬ 
buuntur,  hominum  vires  ad  contagionem  resisten¬ 
dam  melius  valere  incipiunt,  et  hinc  morbus  spe¬ 
ciem  minus  malignam  paulatim  induit.  Sed  for¬ 
te  etiam,  contagio,  in  corpora  sana  inter  agen¬ 
dum,  virulentiam  suam  gradatim  amittit.  Hinc 
causae  concurrant  utrasque,  ad  morbum  mitiorem 
reddendum,  et  febrem  epidemicam  tempore  justo 
arcendam. 

Hoc  modo  febris  in  Hibernia  nuper  epidemica, 
longam  post  durationem,  terminasse  videtur.  Mor¬ 
bus  in  frequentia  et  virulentia  diminuere  coepit, 
et  finem  versus,  multi  a  morbo  febrili  tam  miti, 
ut  non  semper  ad  cubiculum  cohiberentur,  et  de¬ 
mum  sine  auxilio  medico  convalescerent,  corripi 
observati  sunt. 

Hinc  verisimile  est,  contagionis  varietates  di¬ 
versas  existere,  quae  in  virulentia  multum  discre¬ 
pant.  Tamen  conclusio  haecce  a  muitis  negatur, 
nec  ipse  illam  tueri  valde  solicitus  sum  ;  nam  ul¬ 
tra  quod,  quo  malignior  febris  est,  tanto  cautio¬ 
res  et  magis  circumspectos  aegri  amicos  esse 
oportet,  parum  aut  nihil  practicum  monet.  Nam, 
quum  ad  lectum  aegri  ventum  est,  saepe  impossi¬ 
bile  est  pronunciare  an  febris  typhus  vel  synochus 
dicatur ;  et  quoniam  die  nostra,  medici  non  no¬ 
mini  sed  symptomatibus  morbi  praescribunt,  pa¬ 
rum  interest  cui  appellationi  idem  optime  respon¬ 
deat.  Itaque,  quum,  paginis  sequentibus,  ex- 

pressionibus,  typho,  et  synocho,  brevitatis  causa 
uter,  febrem  plus  minusve  malignam  solummodo 
designare  vellem,  sine  speculatione  ulla  an  morbi 
natura  diversi  sint,  vel  tantum  in  gradu  discre¬ 
pent. 

Sed  qui  sit  contagionis  modus  agendi  ?  In  atra 
caligine  mersus  videtur.  Nonnulli,  velut  Brown, 
Darwin,  &c.  contagionem  stimulum  potentem 
esse  putarunt.  Sed  in  febribus  contagiosis,  sti¬ 
muli  fortioris  applicati  signa  raro  observantur. 
Et  si,  ut  ratus  est  Darwin,  contagio,  velut  ful¬ 
gur,  vel  electricitas,  per  violentiam  suam  corpus 
instanter  exhauriret ;  certe  aeger,  statim  post 
contagionem  receptam,  commotionem  subitam  evi- 
dentemque  sentiret :  quod,  ut  omnibus  notum  est, 
perraro  accidere  observatur. 

Et  contagionem  viribus  suis  recta  sedantibus 
agere,  rati  sunt  haud  pauci  nec  nominis  parvi. 

Sed,  quomodo  materia  ulla  vires  tantas  in  ge¬ 
nus  nervosum  possidens  tam  diu  in  corpore  late¬ 
ret,  quam  indies  dormire  observatur  contagio, 
concipere  non  possum.  Si  debilitas  febris  causa 
sola  fuisset,  certe  tonica  et  medicamenta  leniter 
stimulantia  maxime  profutura  essent,  quod  in  ve¬ 
ritate  minime  tenet.  Etiam,  in  multis  morbis 
aliis  debilitas  summa  saepe  adest ;  et  post  febri¬ 
um  crisin  virium  depressio  major  quam  antea  ple¬ 
rumque  observatur ;  quae  omnia  nos  febrem  e  de¬ 
bilitate  sola  pendere  credere  vetant. 

Hinc,  contagionis  effectus  nec  viribus  suis  exci¬ 
tantibus  nec  sedantibus  pendere  videntur.  Sed 
illam  in  parte  corporis  aliqua  actionem  morbidam 
specificam  inducere  facultatem  habere,  credere 
feror,  ut  in  capite  sequente  amplius  illustrabitur. 


DE  CAUSA  FEBRIUM  CONTAGIOSA¬ 
RUM  PROXIMA. 

De  causa  febrium  proxima,  multum  speculati 
sunt  et  disputavere  medici.  Nuper  theoriae  Cul- 
leni,  Brown,  Darwin,  et  harum  modificationes  plu¬ 
rimae  recentiores  multum  jactatae  sunt.  Sed 
tandem  medici  fatere  videntur,  se  febrium  natu¬ 
ram  haud  bene  cognoscere. 

Auctores  plerique  causam  proximam  febrium 
omnium,  proprie  sic  dictarum,  eandem  esse  puta¬ 
runt  ;  sed  quoniam  res  certa  sit,  causas  remotas 
varias,  et  indiciorum  multa  omnino  opposita  esse  ; 
verisimile  est,  causam  proximam,  in  febrium  ge¬ 
neribus  diversis,  etiam  discrepare. 

Nausea,  vomitus,  appetitus  cibo  imminutus,  vel 
prorsus  interruptus,  lingua  sordida,  et  dejectiones 
crudae,  indigestae  que,  ad  febris  contagiosae  acces¬ 
sum  plerumque  observandi,  affectionem  in  primis 
viis  indicare  videntur  :  sed  quoniam,  a  consensu 
inter  organa  corporis  pleraque  intimo,  haec  symp- 

tornata  modis  diversis  explanari  possunt,  ad  hos 
quam  brevissime  respiciendum  juvabit. 

1.  Si  in  cerebro  febris  sedem  haberet,  necesse 
est,  illud,  vel  recta  per  genus  nervosum,  vel  a 
contagione  absorpta  et  in  sanguinem  delata,  affici. 
Sed  si  res  ita  se  haberet,  verisimile  est,  effectum 
post  contagionem  applicatam  repentinum  fore ; 
nam  odores  et  causae  aliae,  quae  cerebrum  affici¬ 
unt,  velut  medicamenta  sedantia,  stimulantia,  ve¬ 
nena  aliqua,  vel  gas  diversa  ad  pulmones  applicata, 
sive  per  absorptionem,  sive  in  genus  nervosum 
directe  agunt,  effectus  suos  brevi  post  applicatio¬ 
nem  ostendere  cognoscuntur.  Hinc  intelligere 
non  possum,  quomodo  contagio,  quae  viribus  tan¬ 
tis  praedita  est,  si  in  cerebro  actionem  directam 
haberet,  tam  diu  in  sanguine  lateret,  vel  generi 
nervoso  innoxia  foret,  quam  indies  inter  applica¬ 
tionem  et  effectus  suos  morbidos  intercedere  ob¬ 
servatur.  Etiam  phaenomena  quaedam,  et  reme¬ 
diorum  effectus  theoria  diversa  melius  explanan¬ 
tur. 

2.  Spasmum  cutaneum  febris  contagiosae  cau¬ 
sam  esse  vero  absimile  est ;  nam  praeter  alia,  cutis 
ab  initio  haud  raro  humida,  mollis,  laxa  et  natur¬ 
alis  observatur  ;  et  saepe  sudor,  arte  productus, 
nullum  auxilium  affert. 

3.  Materiam  morbidam,  in  sanguinem  absorp¬ 
tam,  et  generi  toto  nervoso  irritantem,  febris 
causam  esse  non  verisimile  est ;  nam  morbi  cursus 

saepe  abrumpitur  modis,  quos  sanguinem  totum 
purgare  posse  credere  ineptum  foret. 

4.  Cordis  mobilitati,  et  contractionum  veloci¬ 
tati,  adauctis,  febris  causam  referunt  nonnulli ;  sed, 
praeter  alia,  pulsum  praeter  naturam  tardum  in 
febribus  contagiosis,  hac  hyeme,  in  nosocomio, 
aliquoties  testati  sumus. 

5.  Multis  persuasum  est  febrem  in  inflamma¬ 
tione  generali  consistere ;  sed  idea  paululum  vaga 
esse  videtur,  nec  sectionibus  cadaverum  confirma¬ 
tionem  accipit ;  et  paginis  sequentibus,  ex  reme¬ 
diorum  effectibus  hujus  opinionis  refutatio  amplior 
colligi  potest. 

6.  Alii  febris  causam  explicant,  dicentes  circu¬ 
lationis  aequilibrium  subversum  esse ;  sed  dictio 
haecce  parum  definita  mihi  videtur,  et  potius  sub- 
terfugium  esse,  quo  ignorantiam  nostram  celare 
volumus  ;  tamen  si  solummodo  exprimere  vult, 
actionem  et  hinc  circulationem  in  aliquibus  orga¬ 
nis  internis  turbatam  esse,  hoc  minime  negabo. 

7.  Libram  inter  genus  nervosum  et  genus  san- 
guiferum  turbatam  esse,  et  genus  nervosum  in  ca¬ 
sibus  nonnullis  a  sanguinis  copia  et  irritatione 
opprimi,  vel  nimis  stimulari,  vix  dubito ;  sed 
hocce  morbi  effectum  potius  quam  causam,  et 
etiam  effectum  huncce  minime  constantem  esse, 
credo  ;  saltem  conclusionem  a  theoria  hacce  ori¬ 
entem,  viz.  sanguinis  missionem,  onus  vel  irrita¬ 
tionem  a  genere  nervoso  detrahendo,  in  exemplis 

plerisque  si  non  omnibus  necessariam  vel  saltem 
utilem  esse,  factis  sub  ratione  medendi  narratis 
fretus,,  strenue  resisterem.  Etiam  que  in  stadio 
primo  morbus  saepe  fugatur  remediis,  quae  libram 
hancce  restituere  posse  absimile  est. 

Sed  febrem  contagiosam  sedem  in  primis  viis 
primariam  habere,  fert  animus  credere.  Quia 
ventriculi  affectio  symptomata  alia  plerumque 
praecedit.  Quia  ventriculi  turbatio,  quae  a  cra¬ 
pulis,  aut  a  mero  hesterno  originem  ducit,  indi¬ 
ciis  multis  febrilibus  saepe  consociatur.  Sed  po¬ 
tissimum,  quia  medicamenta,  quae  in  primas 
vias  praecipue  agunt,  remedia  longe  utilissima 
sunt :  nam  emetica  et  purgantia,  si  initio  admi¬ 
nistrentur,  antequam  morbus  confirmatus  sit,  fe¬ 
bris  cursum  plerumque  omnino  repriment,  et  sem- 
per  levamen  magnum  afferent.  Et  praeterea, 
quia  theoria  haecce  phaenomenorum  diversorum 
explicationem  optimam  praebere  videtur.  Sed 
quae  sit  natura  affectionis  hujus  ventriculi  et  in¬ 
testinorum  specifica,  nosmet  omnino  ignaros  fate¬ 
mur.  Tantum  videtur  actionem  aliquam  morbi¬ 
dam  a  contagione  induci ;  hujus  actionis  cursus  a 
causis  variis,  veluti  aegri  constitutione,  genere 
vitae,  &c.  inultum  afficitur  :  sed  citius  tardius  mu¬ 
tatio  morbida  intensa  extensaque  fit ;  et  propter 
organorum  associationem  cum  ventriculo  et  intes¬ 
tinis  naturalem  interruptam,  a  consensu  cum  iis¬ 
dem  morbido  instituto,  et  postea  a  debilitate  su- 

perveniente,  munera  corporis  pleraque  perturban¬ 
tur. 

Rigores,  exacerbationes,  et  remissiones,  initio 
observandi,  oriri  videntur,  quum  actio  satis  tur¬ 
bata  fit,  ut  motus  organorum  naturales  cum  ven¬ 
triculo  associati  partim  interrumpantur,  et  consen¬ 
sus  morbidus  adhuc  non  bene  instituatur.  Hinc, 
confusio,  perturbatio,  depressio,  et  actionis  dimi- 
nutio,  reactioni  turbulentae  iterum  succedendae. 
Sed  quando  morbus  confirmatus  devenit,  exacer¬ 
bationes  et  remissiones  revolutionem  diurnam 
plane  sequuntur. 

Cordis  arteriarumque  actio,  ab  associatione  na¬ 
turali  interrupta,  et  a  consensu  suo  cum  ven¬ 
triculo,  &c.  afficitur.  Sed  quum  febris  naturae 
malignioris]  sit,  generis  nervosi  functiones,  prop¬ 
ter  nexum  cerebri  cum  ventriculo,  multum  debili¬ 
tantur  ;  quo  fit  ut  cor  vis  vitalis  defectum  experit, 
actio  ejus  labefacta  est,  et  sanguinem  totam  e  ven¬ 
triculis  ejicere  deficit ;  hinc  cavitates  velocius  im¬ 
plentur,  et  citius  ad  contrahendum  de  novo  sti¬ 
mulantur. 

Respiratio  multum  e  statu  circulationis  depen¬ 
det,  et  modo  eodem  afficitur  ;  hinc  anxietas,  osci¬ 
tatio,  suspiratio,  &c. 

Cutis  arida  et  fervida,  etiam  a  consensu  cum 
ventriculo  et  intestinis,  et  a  corporis  totius  pertur¬ 
batione  oritur.  Et  satis  verisimile  est,  statum 
huncce,  quando  exisit,  in  constrictione  spasmo¬ 
dica  consistere. 

Anorexia,  nausea,  vomitus,  indigestio,  ab  affec¬ 
tione  ventriculi  et  intestinorum  primaria  oriun¬ 
tur  ;  quae  etiam  a  perturbationis  generalis,  et  or¬ 
ganorum  aliorum  turbatorum  reactione  haud  pa¬ 
rum  augetur ;  et  effectus  caloris  externi,  in  vo¬ 
mitu  compescendo,  consensui  ventriculo-cutaneo 
omnino  attribuendi  sunt. 

Sitis  a  fervore  corporis,  et  a  fluidarum  in  fauci¬ 
bus  evaporatione,  vel,  si  calor  haud  multum  prae¬ 
ter  solitum  intensus  sit,  a  secretionum  defectu 
vel  ab  activitate  oris  absorbentium  aucta,  oriri  vi¬ 
detur. 

Fortasse  etiam,  sitis  in  parte  pendere  potest  e 
functionibus  turbatis  et  sensationibus  molestis  in¬ 
de  orientibus  ;  nam,  in  statu  naturali,  saepe  in- 
dies  sensationes  aliquae  molestae  sensum  sitis  ex¬ 
citant,  ut  fluidae  ad  illas  levandas  hauriantur. 
Et  quum  sensus  sitis  ita  associetur,  verissimile  est 
sensationes  molestas,  quae  in  febre  oriuntur, 
quanquam  ab  ordinariis  aliquid  diversas,  eundem 
etiam  excitare  posse,  propter  associationem  sensus 
sitis  cum  sensatione  molesta.  In  hujus  specula¬ 
tionis  confirmatione,  observatur,  sensum  sitis,  qui 
a  potatione  parum  levatur,  in  febribus  et  morbis 
aliis  haud  raro  existere. 

Mutationes  in  urina  et  secretionibus  aliis,  par- 
tim  a  debilitate,  sed  praecipue,  ut  mihi  videtur,  a 
glandularum  consensu,  et  sensibilitate  propria 
turbata,  oriuntur.  Hinc  depositum  in  urina  et 

evacuationes  criticas,  morbi  terminationis  effec¬ 
tum,  potius  quam  causam  esse,  intelligamus.  Nam 
organa,  actione  morbida  cessata,  muneribus  suis 
modo  naturali  funguntur,  et  hinc  particula  fluido¬ 
rum  impura  in  secretionibus  secernuntur. 

Delirium  in  febribus,  actioni  cerebri  inflamma¬ 
toriae  et  sanguinis  impetui  caput  versus  aucto  im¬ 
putant  nonnulli.  Sed,  in  morbis  aliis  sanguis 
multo  majori  vi  impellitur.  Delirium  saepe  ab 
evacuationibus  profusis  oritur.  Etiam,  in  febri¬ 
um  malignarum  stadio  provecto,  quam  forocissi- 
mum  sit  delirium,  si  unciae  sanguinis  paucae  ab 
arteria  temporali  mittantur,  aeger  saepe  brevi 
post  operationem  ultimum  spirat.  Et  ipse  deli¬ 
rium  ferox,  post  sanguinis  missionem  frequentem 
et  hirudines  plurimas  ad  tempora  applicatas,  su¬ 
pervenire  cognovi.  Tamen  verisimile  est,  quod 
cerebrum  debilitate  et  atonia  affectum,  aliquando 
a  sanguine,  ut  dicimus,  opprimi  possit,  et  hinc 
coma,  stupor,  caeteraque.  Sed  mihi  videtur, 
quod  in  febre  contagiosa  delirium,  e  cerebro  cum 
ventriculo  et  turbatione  generali  consentiente, 
plerumque  pendeat ;  quo  fit,  ut  intellectus  mu¬ 
nera  etiam  turbentur,  et  functiones  partium  cere¬ 
bri  diversarum  inter  se  haud  bene  respondeant. 

Postremo.  An  petechiae  a  fluidorum  putre¬ 
dine,  a  dibilitate  mera,  an  a  paralysi  venarum  ex¬ 
tremitatum,  oriuntur,  multum  disputatum  est. 
Argumenta  speciosa  utrinque  producuntur,  et  lis 

adhuc  sub  judice  videtur  :  sed  controversiam  ini¬ 
re  nolo. 


DE  RATIONE  MEDENDI. 

Omnis  aevi  historia  monet,  quam  periculosum 
est,  in  febribus  tractandis,  theoriae  cuivis,  utcun¬ 
que  speciosae,  de  natura  earum  fidere.  Hinc  de 
iis  remediis  quae  jam  in  usu  sunt,  et  quorum 
utilitatem  experientia  docet,  empirice  tractamus. 

Sanguinis  detractio  remedium  est,  quod  nu¬ 
pero  multi  magnopere  laudant :  et,  inter  alia,  ar¬ 
gumentis  sequentibus  sententiam  suam  defendunt. 

1.  Venaesectionem  tempestivam  febris  impe¬ 
tum  saepe  repellere,  semper  levamen  magnum  af¬ 
ferre,  delirium,  cephalalgiam,  pulsus  acceleratio¬ 
nem,  et  symptomata  alia  molesta  lenire,  et  mor¬ 
bum  in  statum  tutum  conducere. 

2.  Febrem  multo  minus  lethalem,  post  sangui¬ 
nis  detractionem  introductam,  quam  antea  obser¬ 
vari. 

3.  Quod  rationale  videtur,  sanguinis  missio¬ 
nem,  excitationem  placando,  vis  vitalis  dispendi¬ 
um  sequens  minituram  esse. 

4.  Quod  symptomata  mala  a  sanguinis  detrac¬ 
tione  oriri  non  observantur. 

i 

Sed  quanquam,  venaesectionem  aliis  remediis 
ad  febrem  repellendam  aliquando,  et  ad  signa  mo- 

lestiora  levanda  saepe  adjuvisse  nemo  dubitare 
potest ;  tamen  credere  feror, — sanguinem  longe 
nimis  universe,  et  sine  discrimine,  a  multis  de¬ 
trahi  : — sanguinis  missionem,  in  febrium  contagio¬ 
sarum  exemplis  pierisque,  vix  utilem,  et  saltem 
raro  necessariam  esse  : — effectus  bonos  a  sangui¬ 
nis  jactura  vix  aut  ne  vix  quidem  durabiles  ob¬ 
servari,  nisi  medicamenta  alia  efficacia  simul  ad¬ 
ministrentur  : — ^eventus  febrium  plerarumque  in 
tempore  nostro  felices,  non  sanguinis  detractio¬ 
ni,  sed  medicamentorum  noxiorum  derelictioni, 
et  aliorum  efficacissimorum  introductioni,  attribu¬ 
endos  esse  ‘.r-r-et  laudes  auctorum  de  sanguinis 
missionis  utilitate,  magna  ex  parte  ab  hoc  oriri, 
viz.  quod  venaesectio,  actione  sua  in  genus  nervo¬ 
sum  subita,  saepe  remissionem  febris  temporariam 
faciat,  et  hinc  remediorum  aliorum  effectus  perma¬ 
nentes  sanguinis  jacturae  haud  raro  attribuantur. 

1.  Quia  emeticorum  et  purgantium  adminis- 
tratione  febres  saepissime  arceri,  et  haud  raro 
medicamentis  catharticis  solis  febrem  brevi  sanari 
testatus  sum.  Etiam  que,  a  medicis  fortunatissi¬ 
mis  certior  factus  sum,  se,  in  febribus  sanandis,  ad 
venaesectionem  rarissime  impelli ;  et  cephalalgias 
violentes,  et  dolores  abdominis  cruciantes  aliis 
remediis  ocius  cedere  ipse  persaepe  cognovi. 

2.  Quod,  quanquam  venaesectionem  sympto¬ 
mata  multa  levare  haud  raro,  sed  minime  semper, 
testatus  sum,  tamen  effectus  suos  permanentes 

esse,  nisi  remedia  alia  simul  adhibita  fuissent,  nun¬ 
quam  observavi. 

3 .  Quod,  febrem,  quanquam  pulsus  praeter  na¬ 
turam  velox  et  durus  esset,  a  venaesectione  aspe¬ 
rari,  sed  postridie,  medicamentis  catharticis  brevi 
levari  testarer.  Et  febrem  etiam,  quanquam  ini¬ 
tio  haud  valde  inveteratam,  a  sanguinis  missione 
frequente,  et  hirudinum  ad  tempora  applicatione, 
prope  ad  finem  hebdomadae  quintae,  ante  evene¬ 
rit  crisis,  protractam  cognovi.  Saltem  haecce  opi¬ 
nio  erat  medici  ipsius,  quanquam  sanguinis  detrac¬ 
tioni  amicissimus  est* 

Si  dicitur,  quod,  in  febribus  contagiosis,  effec¬ 
tus  mali  a  sanguinis  jactura  revera  non  observan¬ 
tur.  Respondeo  :  quod,  praeter  operationis  ipsius 
consequentias  infaustas  indies  observatas  ;  a  me¬ 
dicis  acutissimis  et  fide  dignissimis  certior  fio,  se 
aegros  haud  paucos  febre  laborantes,  debilitati,  ut 
credebant,  a  sanguinis  jactura,  quanquam  intio  de¬ 
tractae,  quum  in  venaesectione  multum,  et  reme¬ 
diis  aliis  minus  fiduciae  poneretur,  succumbere 
cognovisse.  Etiam,  in  stadio  provecto,  quum 
propter  cerebri  affectionem,  uncias  sanguinis  pau¬ 
cas  ex  arteria  temporali  detraxerit  medicus,  ope¬ 
ratione  vix  terminata,  aeger  haud  raro,  occulos 
sursum  evertens,  animam  expiravit. 

Praeterea,  quum  inflammationis  acutae,  velu- 
ti  Phrenitidis,  Pneumoniae,  Hepatitidis,  Enteri¬ 
tidis,  signa  sanguinis  detractionem  copiosam  et 

iteratam  plane  postulabant,  aegri  vel  a  virium  vi¬ 
talium  collapsu  brevi  succubuerunt ;  vel  forte, 
post  periculum  omne  praeteritum  aestimabatur, 
et  aegri  convalescere  incipiebant,  signis  apoplexiae 
vel  effusionis  in  cerebrum  subito  correpti  vitam 
terminabant.  Quorum  exempla  ipse  testatus  sum. 

Postremo.  Post  febres  leviores,  quum  venae- 
sectio  fieret,  convalescentiam  tardam,  prae  in  ca¬ 
sibus  similibus  rapidam,  quum  sanguis  non  de¬ 
traheretur,  ipse  saepissime  vidi.  Sed  hic  me  plane 
exprimere  volo ;  si  symptoma  quodvis  urgens 
sanguinis  detractionem  postulat,  venaesectionem 
longe  a  convalescentia  retardanda,  ad  illam  acce¬ 
lerandam  maxime  conferet. 

Denique.  Si  res  certa  esset,  debilitatem  in  fe¬ 
bribus  solum  ab  excitatione  antecedente  oriri,  sine 
dubio  sanguinis  missio  rationalis  foret.  Sed  hoc 
minime  constat ;  nam  in  typho  debilitas,  a  causa 
aliqua  ab  excitatione  diversa,  certissime  multum 
augetur,  vel  excitatio  haecce  brevissima  sit,  nam 
sub  ipsa  morbi  aggressione  debilitas  summa  per¬ 
saepe  adest.  Etiam  statum  typhoideum  in  sy- 
nochi  cursu  supervenientem,  causam  principem  ab 
excitatione  antecedente  non  ducere,  ab  hoc  appa¬ 
ret,  quod  in  Synocha  excitatio  multo  major  est, 
et  duratione  longiore,  tamen  debilitas  sequens 
raro  tam  extrema  observatur.  Hinc  etiam,  multo 
minus  in  typho  debilitatem  ab  excitatione  sola 
oriri  credere  possumus.  Hinc  in  Synocho,  quan- 

quam  initio,  a  venaesectione  excitatio  minui,  et 
levamen  temporarium  praeberi  possint ;  tamen, 
quoniam  morbi  causa  non  aufertur,  symptomata 
usque  recurrent,  et  si  sanguis  iterum  iterumque 
mittatur,  febre  in  cursu  suo  adhuc  persistente, 
status  debilitatis  periculosus  inducetur.  In  typho 
venaesectio  minus  etiam  quam  in  Synocho  indica¬ 
tur,  quia,  quum  in  morbi  cursu  abrumpendo  frus¬ 
tramur,  virium  depressionem,  si  febris  diu  persti¬ 
terit,  augere  conferet  ;  nam,  sanguinis  jacturam 
revera  debilitantem  esse,  nisi  quum  symptoma  ali¬ 
quod  morbidum  occurrit,  vel  quum  corpus  a  ple- 
thora  opprimatur,  nemo  sanus  negabit,  quicquid 
hallucinati  sunt  Jackson,  aliique. 

Ad  haec  illustranda;  phlegmonem  extensum 
putemus, — in  constitutione  sana  et  valida, — in  ha¬ 
bitu  minus  sano, — et  in  habitu  valde  insano.  In 
omnibus  inflammationem  solvere,  et  suppuratio¬ 
nem,  et  gangraenam  avertere  tentamus,  et  san¬ 
guinis  missioni  plerumque  fidendum  est,  nam  re¬ 
media  alia  efficacia  desunt.  Tamen  circumspec¬ 
tio  maxima,  praecipue  in  constitutione  insana,  ne¬ 
cessaria  est,  ne  sanguinis  jactura  vires  nimis  fran¬ 
gantur,  praesertim  si  inflammationem  solvere  posse 
timeamus.  Sed  si  suppuratio  vel  gangraena  plane 
evitari  non  potest :  Anne  levamen  temporarium, 
et  excitationis  diminutio,  a  venaesectione  derivan¬ 
da,  virium  vitalium  dispendium  a  sanguinis  jactura 
repensent  ? 


c 

Quod  supra  dictum  est,  ad  Synodiam,  Synoch- 
um,  et  Typhum,  evidenter  referri  potest ;  si  sem- 
per  in  memoria  teneatur,  quod,  praeter  venae- 
sectionem,  remedia  alia  periculorum  expertia  et 
plerumque  satis  efficacia  habeamus . 

His  omnibus  perspectis,  sententia  stat :  sangui¬ 
nis  detractionem  in  febre  contagiosa  raro  necessa¬ 
riam,  et  aliquando  periculosam  esse.  Tamen,  si 
morbi  cursus  remediis  aliis  non  corripitur,  cephal¬ 
algia  adhuc  persistente,  a  sanguinis  detractione 
auxilium  quaerere  minime  recusarem  :  quanquam 
fortasse,  si  febris  epidemica  et  valde  maligna  sit,  hi¬ 
rudinibus  temporibus  admotis,  et  remediis  aliis  mox 
recensendis,  plerumque  confiderem.  Sin  autem 
in  febris  cursu,  pulsu  adhuc  firmo  et  pleno,  aeger 
valde  comatosus  devenit,  et  cerebrum  a  sanguine 
accumulata  opprimi  videatur  ;  venaesectionem,  et 
hirudines  temporibus  applicatas,  plerumque  tutas 
esse,  et  saepe  beneficium  insigne  afferre,  experi¬ 
entia  docet.  Sed  hic  etiam  remedia  alia,  veluti 
cathartica  plene  administrata,  frigus  capiti  admo¬ 
tum,  aliquando  epispastica  nuchae  vel  capiti  ap¬ 
plicata,  plerumque  sufficiunt ;  et  si  febris  natura 
maligna  sit,  saepe  praeferenda  esse  judico. 

Quodsi  cujus  vis  organi  vitalis  inflammationis 
verae  signa  oriuntur,  sanguinis  detractio  libera 
minime  omittenda  est,  nam  indicia  haecce  morbo 
primario  magis  periculosa  plerumque  notantur. 
Ast  via,  quandoquidem  inflammatio  haud  facile 

cedit,  duo  inter  pericula  jacet,  et  cavere  opportet, 
ne  Scyllam  evitando  in  Charybdim  incidamus ; 
sed  experientia  sola  cursum  in  medio  regere  do¬ 
cet. 

Tamen  hic  monendum  est,  haud  omnem  tus¬ 
siculam  cephalalgiamve  ab  inflammatione  oriri, 
sed  saepius  irritationem  intestinalem  vel  congestio¬ 
nem  topicam  indicare,  quas  cathartica,  vel  hirdu- 
nes  paucae  parti  applicatae  plerumque  levabunt. 

Tantum  de  sanguinis  detractione  dicere  coactus 
sum,  non  quod  praejudicium  minimum  contra 
illam  teneo,  sed  quia  auxilium  in  exemplis  haud 
paucis  utilissimum  esse  credo,  et  vereor  ne  abusu 
suo  in  contemptum  veniat,  et  genus  humanum  re¬ 
medio  excellentissimo,  si  justos  intra  limites  reti¬ 
neatur,  iterum  privetur,  ut  patribus  nostris  antea 
accidit. 

Sed  unde  quod  tibi  placet  abusum  vocare  ? 
Nonne  aestimatio  praesens  sanguinis  detractionis 
exemplum  egregium  theoriae  falsae  neglectae,  et 
praejudicii  devicti  potius  habeatur  ?  Responsum 
est.  Primo.  Dum  multi  vitant  vitia  in  contra^ 
ria  currunt.  Secundo.  Quod,  postquam  medi¬ 
corum  animi  a  timore  debilitatis  falso  liberati  es¬ 
sent,  et  febrem  sanguinis  detractionem  plerumque 
tolerare  posse  experientia  probasset ;  statim  the¬ 
orias  sibi  formabant,  et  hisce  seducti  depletionem 
jam  longe  ultra  modum  protrudunt.  Hinc,  quan- 
quam  omne  mihi  theoriam  quam  selegi  confirmare 

videtur,  nam  etiam  venaesectionis  utilitatis  expli¬ 
cationem  facilem  praeberet,  scilicet,  actiones  mor¬ 
bidas  temperando,  et  effectu  suo  subito  associatio¬ 
nes  rumpendo  ;  tamen,  in  re  practica,  fiduciam 
nullam  illi  attribuo,  sed  ab  indiciis  existentibus 
omnino  conducor,  et  quando  revera  necessarium 
esse  videtur,  sanguinem  detrahere  nequaquam 
haesito. 

Emetica  tempore  longo  multum  usitata  fue¬ 
re,  sed  nunc  a  nonnullis  remedia  dubia  aestiman¬ 
tur.  Tamen  valde  efficacia,  praesertim  sub  febris 
initio,  ad  morbum  corripiendum  vel  in  cursum  tu¬ 
tum  ducendum,  mihi  videntur.  Nam  in  meipso, 
et  nonnullis  aliis,  febrem  a  purgantibus  tantum 
labefactam,  et  quae  post  cathartici  operationem 
terminatam  semper  relaberet,  vomitu  excitato  om¬ 
nino  decedere  cognovi.  Etiam  quamvis  inflam¬ 
mationis  signa  adessent,  si  febrem  morbum  prima¬ 
rium  crederem,  emetica  post  venaesectionem  ad¬ 
ministrare  minime  dubitarem  ;  nam,  theoria  omni 
relicta,  tuta  et  efficacia  expertus  sum.  Et  exem¬ 
pla  paucis  diebus  sanata,  quae  modis  ordinariis  to¬ 
tidem  hebdomadas  saltem  occupassent,  producere 
possem.  Vomitum  plenum  excitare  plerumque 
convenit. 

Purgantia  sine  dubio  medicamenta  longe  uti¬ 
lissima  sunt.  Ab  initio  ad  morbi  terminationem 
haud  sinendum  est  faecibus  in  intestinis  accumu¬ 
lare.  Catharticum  paulo  alacrius  primo  adhiben- 

dum  est,  sed  postea  alvum  laxantibus  mitioribus 
bene  solutam  tenere  plerumque  sufficiet.  Sed  si 
cathartica  sub  initio  negligantur,  et  in  morbi 
cursu  symptomata  mala  superveniant ;  si  purgan¬ 
tium  effectus  salutares  et  determinatos  volumus, 
prorsus  necessarium  est  cathartica  partitis  vicibus 
et  brevibus  intervallis  constanter  administrare, 
donec  faeces  nigrae,  faetidae,  putridae,  omnino 
evacuentur. 

Calomelas  catharticis  resinosis  salinisve  adjutus 
medicamentum  hujus  generis  optimum  aestima¬ 
tur  ;  sed  Olei  Ricini,  panaceae  magnae  illae, 
usus  indiscriminatus  haud  parum  perniciosus  mihi 
videtur.  Nam  praeter  nauseam  peculiarem  vel 
potius  aegrotationem  diuturnam  inductam,  et  quod 
stimulum  parvum  intestinis  praebere  yidetur  ; 
aegroti,  faeminae  praesertim,  plerumque  illud 
horrent,  saepe  recusant,  saepius  voment,  saepissi¬ 
me  ex  ore  respuunt  vomere  simulantes ;  et  hinc 
medici  intentio  plane  frustratur.  Equidem  me 
cohibere  non  possum  quin,  olei  ricini  et  enema- 
tum  praescriptioni  in  nosocomiis  tam  frequenti, 
necessitatem  sanguinis  missioni  confugere  plerum¬ 
que  attribuerem  ;  nam  praeter  quod  supra  de  oleo 
dictum  est,  aeger  enemata  injici  saepissime  resistit ; 
unde  morbus  in  cursu  persistere  relinquitur,  et 
vires  acquirit  eundo.  Tamen  oleum  ricini,  si  irri¬ 
tatio  intestinalis  a  purgantibus  praemissis  vel  a 
causis  aliis  intervenerit,  laxantibus  aliis  longe  prae- 

ferendum,  et  enemata  nonnunquam  apprime  ne¬ 
cessaria  esse,  minime  nego. 

Sudorifica  longe  lateque  antea  usitata  sunt, 
sed  tempore  nostro  plerumque  negliguntur  ;  nam 
remedia  saltem  valde  incerta  fuere,  et  nunc  alia 
multo  certioria  cognoscuntur.  Tamen  cutis  mu¬ 
nera  leniter  promovere  plerumque  utile  videtur. 

Affusio  Frigida  remedium  excellentissimum 
est,  et  manibus  sagacibus  morbi  cursum  saepissime 
corripuit.  Morbo  provecto  tutius  est  corpus  aqua 
tepida  spargere,  vel  spongia  humida  lavare.  Sed 
longa  est  singularum  partium  enumeratio,  itaque 
ad  illam  advertisse  sufficiat. 

In  remediis  jam  recensitis  fiducia  plerumque 
ponenda  est  ;  sed  quaedam  alia  quam  levissime  re¬ 
spiciemus. 

Tonica,  dum  perstat  morbus,  remedia  dubia 
sunt,  sed  post  febrem  terminatam  convalescentiam 
saepe  promovent. 

Stimulantia,  quum  debilitas  supervenerit  ve¬ 
ra,  aliquando  necessaria  fiunt.  Vinum  optimum  et 
usitatissimum  est.  Capsicum,  quum  ventriculi  de¬ 
bilitas,  vel  signum  istud  lethale,  abdomen  tumi¬ 
dum  tympaniticum  adesset,  insigne  beneficium  at¬ 
tulisse  cognovi. 

Antispasmodica,  tremores,  subsultus  tendi¬ 
num,  motus  hystericos,  &c.  levare  usitata  sunt,  et 
post  alvum  bene  solutam,  valde  efficacia  haud  ra¬ 
ro  observantur. 

Epispastica  et  rubefacientia,  in  dolore  to- 
pico,  delirio,  comate,  collapsu,  duplici  ratione 
adhibentur  ;  prima,  sanguinis  determinationem  di¬ 
vertere  ;  secunda,  vim  vitalem  excitare.  Ad  pri¬ 
mam  indicationem  implendam  vesicatoria,  ad  se¬ 
cundam  rubefacientia  partibus  diversis,  plantis  pe¬ 
dum  praesertim,  applicata,  optima  aestimantur. 

Refrigerantia  et  antiseptica,  praesertim 
acida  mineralia  et  vegetabilia,  in  febribus  malig¬ 
nis  multum  laudantur. 

Narcotica,  si  perstent  vigiliae,  saepe  utilia 
fiunt,  sed  quandoquidem  inquietudinem  vel  anxie¬ 
tatem  augere  observantur,  statim  omittenda  sunt. 

Quodsi,  in  quovis  febrium  stadio,  sordium  alvi¬ 
narum  coacervatio  adsit :  tonica,  stimulantia,  an- 
tispasmodica,  revellentia,  refrigerantia,  antisepti¬ 
ca,  sedantia,  hypnotica,  vera  et  optima  sunt  me¬ 
dicamenta  cathartica  ;  et  omnia  alia  prorsus  inef- 
ficacia  invenientur,  tam  diu  in  intestinis  faeces  ni¬ 
grae,  foetidae,  putridae,  accumulantur. 

Hydrargyrus  a  nonnullis  laudatur ;  sed  in  fe¬ 
bre  nostra  endemica,  quandocunque  gingivarum 
affectionem  induxit,  potius  nocuisse  mihi  visus 
est.  Veruntamen  in  exemplis  nonnullis,  quibus 
cutis  flavedo  typho  supervenerat,  Doctor  Home 
calomelana  liberaliter  exhibuit,  et  cum  exitu  feli¬ 
ci,  quanquam  indicium  hocce  semper  lethale  an¬ 
tea  observasset. 

De  diaeta  multum  dicere  spatium  deest.  Nu- 

trimentum,  si  aeger  quicquid  appetit,  generis  mi¬ 
tissimi  solum  permittendum  est.  Aqua  frigida, 
vel  potiones  aliae  frigidulae,  ad  libitum  adminis¬ 
tranda  est.  Calor  externus  evitandus,  stragula 
levia  in  lecto  tenenda  sunt,  et  circulatio  aeris  li¬ 
bera  per  cubiculum  aegri  promovenda  est.  Ta¬ 
men  si  aeger,  ut  aliquando  accidit,  aera  frigidum 
aversetur,  potionesque  tepidas  malit,  ejus  desi¬ 
deriis  consulendo  raro  errabimus. 


CONCLUSIO. 

Nunc  ad  finem  ventum  est,  et  solummodo  mi¬ 
hi  restat,  ut  Professoribus  generatim  gratias  agam, 
et  particulatim  illi,  cui  labor  fuit  Dissertationem 
hancce  respicere ;  nam  more  urbano  et  homine  sci- 
entifico  dignissimo  erga  me  gessit,  et  sententias 
meas,  quanquam  in  omnibus  consentire  non  po¬ 
tuit,  edere  permisit ;  hoc  semper  intellecto,  quod 
in  Schola  Edinburgena,  Candidatis  ipsis,  et  non 
Professoribus,  sententiis  suis  respondere  necesse 
est.  Nec  ego  opinionem  ab  aliquo  Professorum 
in  dubium  vocatam  exprimere  auderem ;  nisi  quod 
medici  optimi  et  expertissimi,  de  natura  vel  etiam 
de  curatione  febris,  haud  omnino  inter  sese  con¬ 
sentiunt  ;  et  quum  res  ita  se  habent,  sua  cuique 
sententia  placet. 


FINIS. 


